Transcript vum Livestream: De Claude Meisch an d'Paulette Lenert stellen déi sanitär Mesuren an de Schoule vir (02.09.2021)

# Intervenants

* Claude Meisch, Minister fir Educatioun, Kanner a Jugend
* Paulette Lenert, Gesondheetsministesch
* Journalisten

# Sprooch

* Lëtzebuergesch, Franséisch

# Transcript

[Claude Meisch]

E schéinen, gudde Mëtteg, Dir Dammen an Dir Hären. D'Paulette Lenert an ech, mir begréissen Iech ganz häerzlech zu dëser Pressekonferenz. Eng Pressekonferenz, déi och mol erëm eng Kéier nees mat Spannung erwaart ginn ass, well eng Schoulrentrée virun der Dier steet.

Eng Schoulrentrée, wou mer nach e Mol eis mussen op e Neits preparéieren op déi sanitär Situatioun, op d'Covid-Situatioun a kucken, wéi mer d'Schoul sécher maachen, datt mer gutt geléiert kréien, wéi mer d'Schüler protegéieren, d'Enseignantë protegéieren a kucken, datt iwwer Schoulen de Virus net verbreet gëtt.

Natierlech hu mer nach e Mol e Réckbléck geholl. E Réckbléck op dat leschte Schouljoer, wou mer eis de Motto verschriwwen hunn "Minimal Chancë fir de Virus, Maximal Chancë fir d'Bildung". Mir hunn probéiert e Maximum vu Presenzunterrecht ze erméiglechen a mir sinn eigentlech houfreg drop, datt mer entgéint anere Länner hei just eng, resp. 2 Woche wierklech kompletten Homeschooling hu missen decidéieren.

Mir hunn och ganz fréi e Modell entwéckelt fir d'Quarantainen op e Minimum ze reduzéieren fir och do erëm eng Kéier d'Schülerinnen an d'Schüler sou laang wéi méiglech an der Schoul kënnen ze halen.

Mir haten héich sanitär Standarden, déi mer definéiert hunn an engem Stufeplang, dee mer ëmmer nees adaptéiert hunn an deen eis d'Piste ginn huet fir nei Decisiounen, noutwenneg Decisiounen ze huelen.

Mir hunn eng minutiéis alldeeglech Gestioun gemaach vun deene positive Fäll an a ronderëm d'Schoulen.

Jo, mir hunn eis mat Sujete befaasst, intensiv befaasst, déi eigentlech a kengem aneren Domaine um "Ordre du jour" stoungen, wéi z.B. dat reegelméissegt Lëften.

Mir haten awer och vun Ufank un ëmmer gesot, datt mer flexibel wëlle bleiwen, datt mer eis dem Virus wëllen upassen.

E Virus, dee mer kennegeléiert hunn, dee mer haut nach net komplett kennen a wou mer net wëssen, wéi et wäert weidergoen a wat noutwendeg ass a mir hunn virun allem alleguerten d'Acteuren, d'Schüler virun allem, d'Enseignanten, d'Elteren, eng immens grouss Upassungsfäegkeet ënner Beweis gestallt.

Nun, mir kënnen dofir och déi nächst Rentrée an der Kontinuitéit ugoen, well mir brauchen, wat d'Gestioun vum Covid an de Schoulen ubelaangt, d'Rad net nei z'erfannen. Dat Rad dat dréint an dat Rad, dat ass am Laf vum leschte Joer eigentlech ëmmer besser gedréint.

Mir hunn eis och Zäit geholl iwwert de Summer elo bis Enn August an elo Ufank September fir wierklech nach e Mol d'Situatioun iwwert de Summer z'analyséiere fir méiglechst no un d'Rentrée ze komme fir och wierklech der sanitärer Situatioun vun der Rentrée vum 15. September esou no wéi méiglech ze kommen an ech mengen Dir wësst et alleguerten, datt an deene leschte Wochen nach e Mol dat eent an dat anert sech geännert huet wat déi sanitär Situatioun ubelaangt an dat war natierlech wichteg, dat mer dat och géifen consideréieren. D'Paulette Lenert huet, zesumme mam Premier, gëschter schonn a kann et och haut op der Pressekonferenz nach eng Kéier maachen, déi Situatioun beschriwwen an där mer momentan sinn.

Déi ass awer och gezeechent duerch d'Impfungen. Duerch d'Impfungen vun de Schüler, vun den Enseignanten, vun den Elteren, vun de Geschwëster.

Ech war frou d'lescht Woch konnten och Iech matzedeelen, datt de 15. September 90% vun de Schülerinnen a Schüler tëschent 12 an 18 Joer e kompletten Impfschutz wäerten hunn.

Pardon, vun den Enseignanten e kompletten Impfschutz wäerten hunn an iwwer 50%, 55% op de 15. September e kompletten Impfschutz wäerte vun de Schülerinnen an de Schüler am Secondaire, also an der Alterskategorie 12-18 Joer.

An dat huet sécherlech en Impakt och an dat wäert sécherlech d'Verbreedung vum Virus an der Schoulcommunautéit och hëllefen ofbremsen.

An awer op där anerer Säit, musse mer och wëssen, dat déi Kanner ënner 12 Joer nach net kënne geimpft ginn.

Datt et Fuerscher gëtt, déi och viraussoen, datt de Covid riskéiert eng Krankheet vun de Kanner an deene Jonken ze ginn, well déi eben keng Immunitéit nach hunn, sief et duerch Impfung oder well se eng Kéier positiv waren an och elo gesi mer jo an der Realitéit, datt d'Inzidenz bei deene jonken Alterskategorien dach awer däitlech geklommen ass.

Trotzdeem gëtt et och Grond fir e gewëssenen, jo e virsiichtegen Optimismus. Mir hunn nämlech 2 nei Méiglechkeeten par Rapport zu der leschter Schoulrentrée am September 2020, nämlech déi nei Instrumenter, déi méiglech maachen, de Covid nach op eng aner Manéier ze bekämpfen.

Dat eent, dat si Schnelltester, déi mer schonn am Laf vun de leschte Méint am leschte Schouljoer ganz massiv agesat hunn an dat anert ass awer och d'Impfung.

Dat gëtt eis nach e Mol eng ganz nei Form vu Sécherheet an et ass e grousse Schratt och a Richtung vun enger Normalitéit an de Schoulen, an de Betreiungsstrukturen, bei alle Kanner- a Jugendaktivitéiten an dofir ass de Message vun dëser Rentrée och ganz kloer: wa mer eis impfen an teste loossen, da kënne mer och gréisstendeels normal funktionéieren an eise Schoulen an an eise Betreiungsstrukturen. Dat gëllt fir eis alleguerten. Fir déi ganz Schoulcommunautéit an dat gëllt ganz besonnesch awer och fir den eenzelen Schüler, deen eenzelen Enseignant.

3 Ziler hat ech mer eigentlech virgeholl, wat dat sanitäert Konzept vun dëser Rentrée ubelaangt.

An dat 1., dat ass dee Message, deen ech ëmmer nees kritt hunn, wann ech gefrot hunn wat stéiert dann am meeschten oder wat sollte mer da wierklech a Fro stellen an de President vun der nationaler Elterevertriedung huet et de Moien och nach e Mol ganz kloer widderholl an eis de selwechten Temoignage gemaach, datt dat op der Agenda bei jidderengem, bei de Schüler, bei den Elteren a bei den Enseignanten dach ganz uewe stoung: Nämlech datt mer Weeër solle sichen, datt mer de Mask och nees kéinten ausdoen.

En anere Punkt, datt ass deen, deen eis d'lescht Joer och scho guidéiert huet, nämlech datt mer sou mann wéi méiglech Kuere sollen ausfale loossen, sou vill wéi méiglech Kueren am Presenzunterrecht solle stattfanne loossen a selbstverständlech dat 3. Zil, dat ass de Schutz vun der ganzer Schoulcommunautéit fir och datt mer de Virus aus de Schoulen, aus de Betreiungsstrukturen eraushalen, sou gutt et dach iergendwéi geet.

An dobäi kënne mer eis op déi Erfarung vun deene leschten 18 Méint baséieren an et wäert dofir och kee Paradigmewiessel bei dëser Rentrée sinn. Mir hunn op eenzele Punkten, dee Stufeplang adaptéiert a mir hunn jo gekuckt, datt mer all déi Méiglechkeeten, déi mer hunn.

All déi Méiglechkeeten, déi mer haten an all déi eenzel Reaktioun, déi mer och am Laf vun deene leschten 18 Méint gewisen hunn, datt mer déi och prett behalen an deem neie Stufeplang, an deem iwwerschaffte Stufeplang fir dat kommend Schouljoer.

Mir wëllen net d'Schoulen nees zoumaachen. Mir wëllen och net an den Distanzunterrecht goen. Mir wëllen och net an de Wiesselunterrecht goen a villes Aneres. Mee wann d'Situatioun et erfuerdert, da wäerte mer dat och musse maachen an da wäerte mer et och ... och maachen an da si mer och nees prett an da baue mer op der Erfarung vun deene leschten 18 Méint op fir dat méiglechst schnell dann och kënnen z'implementéieren.

Ech hunn an deene leschten Deeg, wéi ech dat ëmmer maache virun Ännerungen, wat dat sanitäert Konzept an de Schoulen ubelaangt, virun enger Rentrée och nach e Mol en intensiven Echange gehat mat allen Schoulpartner, mat den Direktiounen, mat de Gewerkschaften, mat den Elteren, an de Schülervetrieder an natierlech ginn d'Virstellungen an eenzele Punkten do auserneen an natierlech ass ëmmer fir ze kucken datt déi Mesuren, déi mer definéieren, datt déi och gréisstendeels gedroe ginn, verstane ginn, och wann se net ëmmer vu jidderengem dach sou matproposéiert goufen an dofir hu mer och dës Kéier nees misse kucken, Brécken ze bauen tëschent ganz ënnerschiddleche Virstellungen an ech denken datt dat eis awer hei och nach eng Kéier gelongen ass.

Mir haten an deene leschten Deeg a Wochen, wéi eigentlech souwisou ëmmer, och en permanenten Austausch mat de Gesondheetsinstanzen, souwuel um politeschen Niveau, um Ministère, wéi awer och mat der Direction de la Santé fir do zesummen no Léisungen ze sichen, déi Sënn maache fir de Schoulbetrib an déi awer och Sënn maachen, wat d'Bekämpfung vum Covid ubelaangt.

Jo, ënnert deene bestoende Bedingungen, wéi mer se haut hunn, fänkt d'Schoul jo eben un an dat ouni Masken. Wann d'Schülerinnen an d'Schüler an de Bänke setzen, wann den Unterrecht ufänkt, kënnen se hir Masken ausdinn, grad esou, wéi et och bis elo schonn de Fall war. Dobaussen, am Schoulhaff, brauch ee keng Mask un ze dinn, just dann, wann de Schüler oder den Enseignant sech innerhalb vum Schoulgebai beweegt oder och innerhalb vum Klassesall e Mol beweegt, da soll en säi Mask undinn, grad esou wéi de Mask och obligatoresch bleift, am Schoultransport an an de Maison-relaisen ass et esou, datt mer déi Reegel, déi mer iwwert de Summer haten, m,at där mer och gutt Experienze gemaach hunn, datt wann eng Gruppegréisst vun 10 iwwerschratt ass, wou Kanner beieneen eng Aktivitéit maachen, datt se dann de Mask sollten undinn.

D.h. d'Kanner hunn de Mask eigentlech och ëmmer dobäi a wann se eng Kéier iwwer 10 Eppes wëllen zesumme maachen, dann dinn se de Mask och un.

Masken ... hunn natierlech hir sanitär Roll erfëllt, hunn déi pedagogesch Aarbecht awer ganz besonnesch och entravéiert a behënnert an dofir si mer frou, datt mer elo kënne generell dorobber verzichten.

Mee mir wëssen awer datt se weiderhin och e Mol noutwenneg wäerte sinn, nämlech dann, wann een e Kontakt mam Virus hat. Dann wann een e positive Fall an enger Klass hat, ass et ganz kloer, datt d'Maskeflicht erëm do ass fir déi Klass bis dann och 6 Deeg duerno jidderee getest ginn ass an hoffentlech negativ getest ginn ass.

Sou laang muss een en dann eréischt ... nees unhalen an dat heescht et gëtt keng generell Maskeflicht méi, wäerte mer manner Maske gesinn an de Schoulen, mee awer dann dee Moment, wann e positive Fall ass, da wäert awer jiddereen erëm seng Mask undinn an ech mengen, datt dat, wa mer d'Maske cibléiert asetzen, datt dat Sënn mécht, datt dat verstane gëtt an datt dat eis virun allem awer och nach weiderhi sanitär wäert hëllefen.

Ech wëll och nach eng Kéier ënnersträichen: d'Mask ass net verbueden.

Et kann een se undinn. Et gëtt keng generell Obligatioun, mee et duerf een se natierlech undinn an dat decidéiert jidderee fir sech eleng.

De Schüler decidéiert dat fir sech. Den Enseignant decidéiert dat fir sech.

Et ass net, datt den Direkter et fir all seng Enseignanten decidéiert an et ass och net datt den Enseignant et fir all seng Schüler decidéiert.

Et gëtt keng Obligatioun, mee natierlech ass jidderee fräigestallt ze decidéieren, datt en och an der Klass säi Mask wäert unhale fir sech villäicht e Stéck wäit méi nach ze protegéiere fir sech och villäicht besser ze fillen a wann een sech gutt fillt, wësse mer, da léiert een och besser.

Dëse Schrëtt a Richtung vun der Normalitéit, dee gi mer an deems mer gläichzäiteg awer d'Unzuel vun de Schnelltester, déi mer an der Schoul maachen upassen, jo, och no uewen upassen.

An der Grondschoul ass et esou, do hate mer bis elo 1 Schnelltest, deen an der Woch an der Schoul gemaach ginn ass an ee weideren hu mer nach mat Heem ginn.

Mir maachen der an Zukunft 2 systematesch an der Schoul pro Woch.

An am Enseignement secondaire, 0:12:14.946,0:12:19.221

do ass et esou, datt 1 Mol d'Woch an der Schoul wäert getest ginn an och 1 Schnelltest wäert mat Heem gi ginn.

Déi Tester si fräiwëlleg an dat wëlle mer och se fräiwëlleg bäibehalen.

Och well mer domadder gutt Erfarungen haten. Iwwer 90% vun den Elteren hunn eis iwwert sämtlech Ordre d'enseignement ewech d'Autorisatioun ginn fir hir Kanner ze testen an der Schoul.

D'Kanner am Fondamental, déi Jonk am Lycée, d'Kanner am Kompetenzzentrum - iwwer 90% sinn domadder och all Woch an der Schoul getest ginn. Dat ass eng grouss Akzeptanz an ech denken datt mer dorobber sollten opbauen.

Déi fräiwëlleg Akzeptanz vun den Tester nach villäicht weider ze stäerken an net onbedéngt op eng Obligatioun mussen iwwer ze goen.

Sou wéi bei de Masken, wou et jo sou ass, datt wann de Virus present ass, dann ass d'Mask och erëm méi present, ass et awer och beim testen. Do wou de Virus present ass, sinn d'Tester nach e Mol méi present, wéi am alldeegleche Schoulbetrib.

Nämlech sou bal de Virus present ass, dann hu mer schonn e klenge Paradigmewiessel hei agebaut fir déi nächst Rentrée an dat ass eigentlech déi gréissten Ännerung, déi mer vum System hier proposéieren, nämlech dann, wann de Virus present ass an der Klass, wäert den Unterrecht ënnert de Bedingunge vum 3G stattfannen, esou ... e bëssen esou, wéi mer et eben och am CovidCheck-Regimm kennen.

Nämlech datt d'Schoul an d'Maison relais weider normal kënne funktionéieren och am Fall vun engem Kontakt mat engem oder zwee positive Kanner a Jugendlechen, nämlech dann, fir déi Kanner, déi entweder geimpft sinn, déi geheelt sinn oder déi getest sinn.

Dann wann de Virus present ass, an den Zenarien 1 an 2, also bei engem oder zwee positive Schüler gi fir déi net-geimpfte Kanner all 48 Stonne Schnelltester an der Schoul organiséiert.

Schüler, déi weder geimpft sinn, nach getest wëlle ginn, dierfen ënnert deene Bedingungen awer dann net méi an d'Schoul kommen. Si kommen och wärend der Schoulzäit a Quarantän.

Et bleift dobäi, am Fall, wou een Net-geimpfte Kontakt mat engem oder méi positive Schüler hat.

Do dierf en net un allen anere gesellschaftlechen an och Veräinsaktivitéiten deelhuelen.

Do ass en dann eben a Quarantän.

Déi Exceptioun vun der Quarantän, déi gëllt ebe just och fir déi net-geimpfte Schüler, wann se sech fräiwëlleg teste loossen a se gëllt dann och nëmmen, fir d'Schoul a fir d'Maison relais.

Elo ass et eng Verflichtung, déi duerch ... also ass dat doten och eng Verflichtung, déi duerch eng Ordonnance vum Direkter vun der Santé wäert ausgeschwat ginn.

Ee Wuert zu de Kompetenzzenteren. Do ass et esou, datt mer eng systematesch Quarantän och scho beim Kontakt mat engem 1. positive Fall haten, do wiessele mer och an dee generellen, neie Modell eriwwer, wou mat engem 1. oder 2. positive Fall da fir déi Geimpften eben d'Méiglechkeet besteet, weider an d'Schoul ze kommen an fir déi Net-Geimpften kënnen och weider an d'Schoul kommen, wann se sech dann teste loossen.

Impfen an Testen suergt fir méi Sécherheet nach e Mol ab dëser Rentrée. Impfen an testen ass awer och fir d'Schoul, fir d'Kannerbetreiung a fir all aner Kanner- a Jugendaktivitéiten de Schlëssel zeréck an d'Normalitéit.

Mir féieren hei jo iergendwéi de Prinzip oder Prinzippie vum CovidCheck domadder net generell an, mee awer dann wann mer en Kontakt mam Virus haten.

Wann de Virus eis et eigentlech dann och obligéiert.

D'Fro ass dacks gestallt ginn ... an de Medien, an der Chamber, awer och an deenen Diskussiounsronne mat de Schoulpartner, déi ech nach am Ufank vun der Woch hat, firwat mer net d'Schoul generell ënnert de CovidCheck ... Regimm géife setzen. Dat funktionéiert jo op ville Plaze ganz gutt.

A firwat mer net d'Schoul och esou géifen organiséieren. Nun, et gëtt e puer gutt Grënn an ech wëll déi awer kuerz nach eng Kéier erläuteren.

De CovidCheck-Regimm ass immens erfollegräich an och geduecht gi vun der Regierung fir punktuell Aktivitéiten.

Dann, wann ech op de Fun um Glacis wëll goen, wann ech an d'Disko wëll goen, wann ech an de Kino wëll goen, wann ech op e Concert wëll goen, wann ech eng grouss Manifestatioun wëll organiséieren, wann ech bei mir Doheem ganz vill Leit wëll invitéieren.

Nun, wat och ëmmer Eppes, wat eemoleg stattfënnt an ech wëll och 1 Mol dohinner goen.

Do mécht de CovidCheck absolut Sënn an huet eis och bei der Gestioun vun der Kris enorm gehollef an deene leschte Méint.

Dann awer, wann et eng alldeeglech Aktivitéit ass, wann ech Dag fir Dag an d'Schoul ginn, Woch fir Woch dohinner ginn, dann ass dat sécherlech aneschters an ech denken, da musse mer och aner Léisunge fannen, déi mer jo och hei proposéieren.

An de groussen Ënnerscheed ass jo awer tëscht all deene Manifestatiounen, déi ech elo opgezielt hunn an der Schoul, datt mer eng "Obligation scolaire" hunn, datt mer och e Recht op Bildung hunn an eigentlech net d'Méiglechkeeten, op jidde Fall laut mengem Verständnis, net d'Méiglechkeeten hunn, dee Schüler, dee Moies an d'Schoul kënnt, dee net geimpft ass, dee net getest ass, einfach erëm Heem ze schécken an et wär jo och net nëmmen datt en fir een Dag oder villäicht wéi an enger Quarantän fir eng Woch géif Heem geschéckt ginn, nee, e géif Woch fir Woch Heem geschéckt ginn, bis en dann entweder sech awer impfen oder teste gelooss hätt oder soulaang, d'Situatioun déi selwecht nach ëmmer wär an do fäerten ech datt de Schülerinnen a Schüler hirer "Obligation scolaire" net méi kënnen nokommen, net méi duerfen nokommen an dat mir deem Recht op Bildung, dat d'Kanner an déi Jonk hei zu Lëtzebuerg awer Verfassungsméisseg och, wat hinnen zousteet, datt mer deem net kënnen nokommen an et géif jo och nëmme Sënn maachen, wann de selwechte System och fir all aner Kanner- a Jugendaktivitéite géife gëllen.

Et géif jo kee Sënn maachen, e Kand, e Schüler Moies virun der Schoul ëmzedréinen, well en de Bestëmmunge vum CovidCheck net géif entspriechen an dat dann awer Mëttes an aneren Aktivitéite guer net méi ze kucken an do kéint en dann awer higoen. Dat denken ech géif och kee verstoen an doriwwer eraus hu mer wierklech contraignant Moossnamen zu Lëtzebuerg awer probéiert sou wäit wéi et geet z'evitéieren. Et gëtt e puer Plazen, wou dann och eng Testflicht mëttlerweil besteet, wann ech als Visiteur an en Altersheim ginn oder och an d'Spidol ginn, muss ech dat maache mat guddem Grond, well do jo awer eng Usammlung vu wierklech vulnerabele Leit ... vu vulnerabele Mënschen ass.

An der Schoul ass dat awer net de Fall. Dofir hu mer eis eben net fir e generellen CovidCheck-Modell fir d'Schoul decidéiert, mee d'Iddi vum CovidCheck kënnt dann zur Applikatioun, wann de Virus present ass an an deene Klassen ass et dann entweder datt ech muss geimpft sinn oder mech all 48 Stonne muss teste loossen oder geheelt sinn fir dann och kënnen normal weider ze funktionéieren. Normalitéit heescht eben hei, datt d'Schoul, an der Grondschoul, am Lycée, och an de Maison-relaise ka weider funktionéieren, grad ewéi an den Kompetenzzenteren. Normalitéit heescht, datt d'Beruffsliewe vun den Eltere wäert manner perturbéiert ginn, well mer manner Quarantäne wäerten hunn, well d'Kand och mat engem Kontakt, mat engem positiven duerch Impfung oder Testen dann awer ka weider an d'Schoul an an d'Maison relais goen.

Déi Klasse wäerten net méi, wéi et elo dacks de Fall war, "à l'écart" gesat ginn an der Schoul. Se kënnen och an de Sportunterrecht goen, se kënnen och an d'Kantin goen, wou mer Dëscher vu 4, d'selwecht wéi am Restaurant wäerten ... wäerte bäibehalen an mir kënnen och gemëschten Auditoiren zouloossen, wann een an Optiounskuere geet, datt d'Kanner eigentlech vollstänneg vun hirem schoulesche Programm och kënne profitéieren.

Déi Normalitéit erreeche mer an de Schoulen, wa mer eis impfen a reegelméisseg teste loossen.

Ee Wuert ... zur Manéier, wéi mer wieder d'Gestioun wëllen ugoen vun de Schoulen a vum Covid. Déi gemeinsam Strukturen, déi mer am Laf vum leschte Joer geschaf hunn, Santé an Éducatioun, wäerte voll bestoe bleiwen.

An och do ass d'Zeechen op Kontinuitéit gestallt. De "Groupe de pilotage Covid-19 an Éducatioun" wäert wëchentlech a wann et muss sinn, wann d'Situatioun et erfuerdert, deeglech d'Verbreedung vum Virus analyséieren an der Politik Recommandatiounen ënnerbreeden dorobber ze reagéieren. Ech denken dat eis Reaktivitéit, datt eis Flexibilitéit, e wichtegen Trumpf am Ärmel am Kampf géint de Virus an de Schoulen an an de Betreiungsstrukture war an déi musse mer onbedéngt bäibehalen an dofir brauche mer e permanenten Austausch, eng permanent Analys an och eng Reaktivitéit do hannendrun.

Mir kënnen zu all Zäitpunkt och nees punktuell oder generell zeréck op Moossname kommen, wéi ech virdru gesot hunn, déi mer aus dem leschte Schouljoer kannt hunn. Mir wënschen eis se net alleguer zeréck, mee wann noutwenneg wär, géife mer och déi Decisiounen do huelen an zesummen och mat der Santé wäerte mer kucken, d'Schüler, d'Enseignanten, d'Elteren, och iwwert d'Impfungen opzeklären an eben och punktuell dann d'Méiglechkeet ze ginn an der Schoul sech impfen ze loossen, wuelverstanen, dann nëmmen, wann d'Elteren D'Accord sinn, kënnen och Kanner an der Schoul geimpft ginn.

E weidere Schrëtt Richtung Normalitéit gëtt et och an aneren Aktivitéiten an an ausserschouleschen Aktivitéiten. Kolonie wäerte mer nees erlaben.

Do ënnert dem CovidCheck-Regimm hu mer gutt Erfarungen iwwert de Summer gemaach a wëlle mer och de Schoulklassen nees erlaben.

Do wou Pausen nach versat waren, wou Pausen net ... wou d'ganz Schoul net konnt mateneen an d'Paus goen, wou d'Mëttegstonne versat waren, och dat muss net onbedéngt esou bleiwen, kann also och erëm normaliséiert ginn.

An de Maison-relaisen hunn ech gesot, wäert de Mask eréischt ab enger Gruppegréisst vun 10 obligatoresch ginn. d'Museksschoule kënnen funktionéieren, d'Jugendhaiser kënnen hir Diere weider opmaachen, all peri- a parascolaire Aktivitéite kënne prinzipiell stattfannen an dat ass och vu grousser Wichtegkeet, vu grousser Bedeitung, net zulescht och fir de mentalen Equiliber vu ganz ville Kanner a ganz ville Jonken.

Weiderhin ass et datt mer eben d'Schoulen an d'Kanner an déi Jonk musse kucken, datt si net déi sinn, déi d'Verbreedung vum Covid-19 besonnesch staark weiderdreiwen, datt mer eben do déi Verbreedung iwwert d'Schoulen, bei de Kanner a bei deene Jonke limitéiert kréien.

Manner fir déi Jonk selwer ze schützen, méi nach ëmmer fir aner Mënschen ze schützen, sou datt deen Effort, weiderhi vun deene Jonken an och vun de Schoulen an deenen aneren Institutioune gemaach gëtt, e grousse Geste vu Solidaritéit och ass.

Weiderhi wäerte mer awer och kucken, d'Schoule virun allem sou laang wéi méiglech op ze halen, well mer Normalitéit wëlle fir d'Schoulen, Normalitéit fir d'Kanner, Normalitéit fir déi Jonk.

Dobäi hu mer eben nei Instrumenter, déi mer par Rapport zur leschter Rentrée am September 2020 eben nach net haten. Impfunge schützen net nëmmen virun enger Infektioun an enger schwéierer Krankheet, Impfungen erméiglechen eis all e Liewen, wéi mer et virum Covid gewinnt waren an dat gëllt sécherlech och fir d'Schoulen.

An et gëllt och fir déi Jonk, souwäit se sech kënnen impfe loossen, a fir déi, déi sech nach net kënnen impfe loossen, do ass et da virun allem déi Schüler, déi sech net kënnen impfe loossen, déi hir Fräiheet zeréck kënne kréien, an deems se sech reegelméisseg teste loossen.

Reegelméisseg an der Schoul am normale Wocheroder eben da geziilt am Kontakt ... nom Kontakt mat enger positiver Persoun. Dat ass denken ech eng Viraussetzung, eng wichteg Viraussetzung fir Schoulen a Betreiungsstrukturen och an dësem Schouljoer kënnen opzehalen. Et ass eng Viraussetzung fir de Kanner an de Jonken, déi Fräiheet zeréck ze ginn, déi si brauche fir sech gutt kënnen z'entwéckelen.

Villmools Merci e Mol bis dohinner fir Är Opmierksamkeet an ech ginn d'Wuert da weider un d'Paulette Lenert.

[Paulette Lenert]

Jo, Merci. Gudde Mëtteg.

E bësselche méi kuerz vu menger Säit. Ech géif gären ënnersträichen, dass mer de ganze Summer hei aktiv zesummegeschafft hunn fir der neier Situatioun déi den Hierscht op eis waart Rechnung ze droen.

Kanner sinn Deel vun eiser Gesellschaft an och wann mer eis géife wënschen, dass mer eng Klammer kéinte ronderëm se setzen an dëser Pandemie an hinnen d'Liewen sou normal gestalte wéi et nëmmen iergendwéi méiglech ass ausserhalb vun enger Pandemie, sou ass dat net méiglech. Dat ass eng Situatioun, wat e Wonschdenken ass. Mir mussen un eis Kanner denken. Et ass eng ganz grouss Erausfuerderung, hiert Recht op Bildung, hiert Grondrecht op Bildung z'assuréieren, hir Normalitéit oprecht ze halen an trotzdeem souwuel si selwer ze schützen am Kontext vun der Pandemie an awer och si als Vecteur vum Virus sou ze surveilléieren, dass mer dat Ganzt global am Grëff behalen.

D'Situatioun fir dës Rentrée ass eng ganz aner, wéi se d'lescht Joer war.

Dat fuerdert vun eis alleguerten net nëmmen Ausdauer. Mir hunn eng laang Pandemie mat där mer ze dinn hunn, mee virun allem eng granz grouss Flexibilitéit.

Et ass net einfach gewiescht virauszegesinn, wéi een sech opstellt fir dës Rentrée, well mer vill Parameteren haten, déi wichteg sinn, déi ausschlaggebend sinn. Déi einfach nach net bekannt ware virun e puer Méint. Dee wichtegsten dovunner war de Progrès vun der Vaccinatioun.

Mir hunn eng Vaccinatiounscampagne lancéiert an déi determinéiert ganz staark wéi de Virus sech wäert rëmspigelen um Niveau vun eisem Gesondheetssystem ënner anerem an do si mer ganz frou fir kënne festzestellen, dass dat gutt gegraff huet zu Lëtzebuerg, wa mer grad elo am Enseignement kucken, gesi mer dass déi ... déi Leit, déi sech kënnen, déi d'Méiglechkeet hunn sech impfen ze loossen, och wierklech dovunner Gebrauch gemaach hunn.

Dat konnt een am Ufank net esou wëssen. Ech wollt och op alle Fall hei och vum Mikro profitéiere fir jiddwerengem Merci ze soen. E ganz héijen Taux dee mer hunn am Enseignement, dat ass e ganz wichtegen, determinante Schrëtt fir d'Schoule sécher ze kréien.

Et ass eng Plaz wou vill Aktivitéit ass, wou ... et ass d'Häerz vum soziale Liewe fir eis jonk Leit an do wäert dee Virus dréinen an do ass et natierlech extrem wichteg, dass sou vill wéi méiglech Leit geimpft sinn. Dat ass dee beschte Schutz, dee mer kënnen en Place hunn an donieft fir déi déi Méiglechkeet eben nach net hunn an dat sinn nun eben e Mol déi Jonk, och virun allem ënner 12 Joer, déi einfach d'Méiglechkeet nach guer net hunn, fir do da mat all méigleche Mesurë present ze sinn.

Mir wäerten eis Moyenen nach verstäerken elo fir d'Rentrée, mir hunn dat zesummen ausgeschafft fir wierklech par Rapport zu enger Variant, wou mer entretemps wëssen, dass e méi aggressiv ass an deem Sënn, dass en sech nach méi schnell weidergëtt, also och d'Kanner se weiderginn, fir do nach méi present ze sinn ebe ronderëm déi Leit, déi nach net geimpft sinn, mat enger verstäerktener Teststrategie.

Et muss ee wëssen, dass Testen villäicht am grousse Sënn, wéi mer de Large Scale Testing kannt hunn bis elo net méi onbedéngt Sënn mécht well mer generell zu ganz vill geimpft sinn. Datt ass eng ganz aner Ausgangspositioun, mee et mécht awer ëm sou méi Sënn, do present ze sinn, wou d'Leit net geimpft sinn an dofir wierklech dës Optioun fir wierklech och an der Schoul bei deene Jonken 2 Mol d'Woch ze testen, dass mer sécher sinn, dass et gemaach ass. Dat ass ganz wichteg an et huet och deen agreabelen "Side-effect", dass d'Kanner dann och en zertifiéierten Test hunn, deen hinnen am normale Liewen, ausserhalb vun der Schoul dann och erlaabt do wou CovidCheck-Regimme si mat deem Certificat kënnen eran ze goen.

Dat ass eng gutt Saach. Dat evitéiert, dass nach mussen zousätzlech Tester op der Plaz gemaach ginn. Déi Tester si jo gülteg fir 48 Stonnen a wann mer dat schonn e Mol 2 Mol d'Woch en Place hunn, dann ass do schonn en groussen Deel vun der Woch mat ofgedeckt.

Doriwwer eraus si mer natierlech och mat eiser Teststrategie, Dir hutt et héieren, grad ewéi dat bis elo de Fall war, direkt present mat de PCR-Tester.

Dat wäert weider bestoen. Mir wäerten eis ganz Efforten do oprecht hale fir de 6. Dag fir wann dat de Fall ass, fir den 6. Dag dann an d'Schoul PCR-Tester maachen ze goen a selbstverständlech och wann Clustere sinn, genau wéi och ausserhalb vun der Schoul, dat ass villäicht gëschter net richteg zum Ausdrock komm, wäerte mer nach ëmmer mat gratis PCR-Tester och op der Plaz sinn. Mir hunn 7 mobil Ekippen iwwert de Laboratoire national de la santé, déi ganz aktiv ënnerwee sinn: engersäits an der Schoul, wou mer schonn eng laang Zesummenaarbecht op déi mer scho kënnen zeréckkucken. Déi wäert Oprecht erhale ginn.

Mee och ausserhalb vun der Schoul, wann iergendwou en Usaz ass wou mer an der Inspection sanitaire gesinn, dass de Virus weidergeet, da gi mir op d'Plaz an da gëtt och natierlech do preventiv fir Clusterpreventioun ze maachen nach ëmmer PCR-Tester gratis weider gemaach.

Dat si Standbeener vun eiser ... eiser ganz normaler Teststrategie, déi absolut guer net a Fro gestallt sinn zu dësem Zäitpunkt. D'selwecht och wann e Kand Symptomer hätt, wann et krank wär, och nach ëmmer hei an den Opruff, dat ass Eppes dat gëllt vun 1. Dag un an dat gëllt hei zu Lëtzebuerg och haut nach.

Mir hunn dat nach ni opgehalen. Wgl gitt bei den Dokter.

Dir kënnt Teleconsultatioun maachen, Dir kënnt och normal bei den Dokter goen, da gëtt et eng Ordonnance an da gëtt et och selbstverständlech e PCR-Test, deen vun de Krankekeess iwwerholl gëtt. Dat ass mëssverständlech gewiescht gëschter. Ech hunn déi Fro elo ganz oft gestallt kritt.

Dat ass absolut guer net a Fro gestallt. Dat ass Eppes wat mer weider fërderen, wat mer ni opgehalen hunn ze maachen, also jiddwereen, deen d'Gefill huet e wär krank, deen sech krank spiert, dee soll bei den Dokter goen, dat ass déi beschte Preventioun, déi mer kënne maachen.

Mir kënnen nieft dem Impfen, wat mer kucke weiderzebréngen och an der Schoul. Ech kéint dat och ënnersträichen: Mir wäerten elo am Hierscht och nach méi enk zesummeschaffe fir ze kucke wéi mer d'Impfung och méi no bei d'Schoul kënne bréngen.

Mir si wärend der Vakanz op de Vakanzeplazen ënnerwee gewiescht. Mat der Rentrée wäert mer verstäerkt och kucken, wéi mer bei d'Betriber kënne goen, wéi mer bei d'Schoule kënne goen fir och do souwuel d'Informatioun, wéi d'Impfung selwer dann de Leit nozebréngen.

Mee donieft ass natierlech d'Testen ëmmer nach dat wat gëllt, dass mer kënnen déi déi Infizéiert si schnell identifizéieren.

Schnell raus aus dem Verkéier huelen iwwer Quarantänen, isoléieren, fir dass et eben net weider geet. Et ass eng Course och weiderhin.

Se ass nach net gewonnen, mee mir hunn alles an der Hand fir d.h. weider Impfen an opmierksam bleiwen, wierklech vigilant bleiwen, wann Eppes sech deet.

Mir wäerten eist maachen, och zesumme mat der Educatioun, fir wierklech mat eisen Ekippen present ze si fir déi Tester z'assuréieren, fir am A ze behalen an dat gëtt op wëchentlecher ... dagdeeglech da jo gemaach. Reunioune sinn 1 Mol d'Woch, mee eis Leit schaffen dagdeeglech zesumme fir wierklech sou schnell wéi méiglech ze gesinn, wou e Probleem ass an och do reaktiv ze sinn, direkt do ze sinn a preventiv ze kucke fir dat Ganzt anzefänken, dass et net weider geet.

Voilà, dat war et vu menger Säit zu den Tester.

Ech mengen et ass un Iech fir Froen ze stellen.

[Journalistin]

D'Lynn Cruchten fir RTL Telé. Ech wollt froen, wéi et mam Cycle 1 ass? Deen hutt der elo guer net ugeschwat. Wéi ass et do mat den Tester?

[Claude Meisch]

Jo, Merci fir deen Hiweis. Effektiv, e wichtegen Detail. Am Cycle 1 ass et esou, datt den ... d'Schülerinnen an d'Schüler jo net sech selwer kënnen testen an och d'Personal sécherlech och net iwwerall utiliéiert ass fir dat ze maachen. Dofir bleiwe mer do bei deem Regimm, am Cycle 1, et ass eng Ausnam, wéi mer et bis elo haten. D.h. an deem Zenario 1: wann een 1 positive Fall an der Klass hat, gëtt et eng "Mise à l'écart".

D'Kanner kënne weider an d'Schoul kommen, ausser dee Positive selbstverständlech, a wäerten ebe méi isoléiert an der Schoul funktionéieren an dann ab dem 2. Fall ass et eng Quarantän, wéi bis elo.

Kënnen sech net teste loossen an der Schoul, mee mir brauchen awer och d'Resultat vun deenen Tester. Et geet net duer eben se just mat Heem ze ginn, wat elo de Fall ass, dat déi 2 Tester mat Heem gi ginn am Cycle 1, mee dorobber kënne mer eis net baséieren fir eng Ausnam dann och vun der Quarantän ze justifizéieren.

[Journalistin]

Dann déi 2. Fro: Wa mer vun Autotester schwätzen, bleift et do bei den Tester duerch d'Nues oder kommen do och villäicht Spauttester?

[Claude Meisch]

Bis elo ass et sou, datt mer nach weider déi Tester hunn, déi och virum Summer agesat goufen. Et ass awer och esou, datt eng Ausschreiwung gemaach ginn ass vun der Santé fir nei Tester ze bestellen. Laut mengen Informatiounen, ass dat een Typ, deen elo liicht aneschters ass, mee et sinn nach ëmmer Tester, déi duerch d'Nues ginn. Et ass net méi genau de selwechten Produit.

Mir wäerte probéieren dat esou opzedeelen, datt virun allem déi méi kleng Kanner bei deem Produit wäerte bleiwen, deen se ... deen se haten, well se dat kënnen an déi méi grouss an déi Jonk, dann op deen neie wäerten eriwwer wiesselen an ech denken, dat kenne mer alleguerten an déi Jonk, déi kennen et och mëttlerweil, well ee jo net nëmmen an der Schoul Schnelltester oder Selbsttester mécht, mee dat ass e gewëssen Automatismus ginn an et gehéiert zu eisem Liewen dozou, datt dat keng gréisser Ëmstänn wäerte sinn.

[Journalistin]

Dann déi lescht Fro: Dir hat gesot, d'peri- a parascolaire Aktivitéite kënnen nees stattfannen.

Do war mer net ganz kloer, ass dat och dann reng ënnert CovidCheck oder ass dat wéi an der Maison relais, dass ab 10, eng Grupp vun 10 dann erëm Mask ass, well ... wéi kënnen déi stattfannen?

[Claude Meisch]

Et ass virun allem Alles dat wat ronderëm d'Schoul stattfënnt, dat ass dann de selwechte Regimm, wéi an der Maison relais. Mee natierlech kënnen och all aner Veräinsaktivitéite stattfannen, mat natierlech gewëssen Aschränkungen, déi gi sinn, wann ech eng gewëssen Zuel iwwerschreiden. Dat sinn do net déi 10, mee fir de Sport ass dat definéiert, fir aner Aktivitéiten ass dat definéiert a fir grouss Manifestatioune mat Spectateuren asw., ass et definéiert. Dat ka jo alles och erëm stattfannen, mee mir hunn och z.B. an de Lycéeë vill Aktivitéiten, ausserschoulesch Aktivitéiten, déi extrem ageschränkt waren, déi denken ech awer och immens wichteg si fir déi Jonk, sech och do kënnen ze begéinen, an z'aktivéieren an déi kënnen och erëm stattfannen.

[Journalistin]

Carole Schimmer vum Radio 100,7. Wéi wësst der dat 87% vun den Enseignantë geimpft sinn? An sinn déi aner eventuell Geheeltener? Dat ka jo och sinn? Also déi, déi et haten. An da wéi gesäit et aus an de Maison-relaise mam "Taux de vaccination"? Hutt der do Informatiounen? Wéi gesäit et op der Uni aus? Oder gëllt do de Prinzip vun der Autonomie vun der Uni?

[Claude Meisch]

Wat d’sanitär Konzepter ubelaangt, ass et sécherlech net sou, datt do de Prinzip vun Autonomie ubelaangt, mee et fält net ënnert d'Schoulen, mee natierlech hunn se sech hir sanitär Reegelen och ginn, déi mat der Santé ofgeschwat sinn, déi awer och änlech sinn, wéi dat wat mer soss doruechter kennen.

An déi Informatiounen, déi ech d'lescht Woch annoncéiert hunn, wat den "Taux de vaccination" bei Schüler an bei Enseignanten ubelaangt, hunn ech vun de Servicer vun der Santé kritt an dofir ...

[Paulette Lenert]

Jo, ech kann do e puer Wuert dozou soen. Effektiv, ganz präzis, contrairement zu anere Kategorien, wou et net méiglech ass sou präzis ze hunn, well mer eng kloer Datebank hunn. Mir kënnen d'Enseignantë relativ kloer uerdnen an der Datebank an da gëtt dat pseudonymiséiert an da kräize mer et mat der Datebank vun de Vaccinatiounen.

Firwat kënne mer dee Chiffer sou kloer affirméieren? Well mer wierklech eng ganz verlässlech Datebank hunn. Wann ech elo d'Beispill huelen am Gesondheets- a Fleegesecteur, do ass dat vill, vill méi delikat, well an deem Secteur z.B. ganz vill Frontaliere jo sinn. E ganz grousse Prozentsaz, wierklech e signifikative Prozentsaz och.

Mee mir hunn awer nëmmen Donnéeën 1. e Mol vun eisen Residanten hei an eisen Datebanken an doriwwer eraus sinn déi net onbedéngt esou ... Do hutt der honnerten Acteuren, déi dat aginn an dat ass net esou propper repertoriéiert. Dat hu gemierkt un sech och bei den Invitatiounen am Large Scale Testing. Dir hutt "Catégories socio-professionnels", déi einfach net esou réng si vun der Datebank hier, wéi z.B. déi vun den Enseignanten, well dat eng Source ass an déi sinn extrem propper an do wësse mer, dat ass komplett.

A bei anere wësse mer pertinemment grad an deem grousse Secteur social ass dat ... oft si Saachen, déi ënnert engem falschen "Mot clé" repertoriéiert waren. Mir hunn dat gemierkt an deems mer z.B. vill Invitatiounen zeréckkritt hunn am Ufank.

Do hu mer ganz vill missten drop schaffen. Do hu mer net déi Qualitéit un Datebank.

Bis dass do d'Fro gestallt ginn ass, ob een dat dann och esou fir all Kategorie ka kréien an dat ass leider net de Fall.

Déi dote Professiounen si méi kloer dozou och dann.

[Journalistin]

Mee et bleift awer anonym, d.h. den ...

[Paulette Lenert]

Absolut! Jo, dat ass pseudonymiséiert. Dat ass konform natierlech zu den Dateschutzreglementer an ... Dat ass net dass een do d'Leit géif individuell mam Numm iergendwéi kräizen. Dat ass pseudonymiséiert, sou wéi dat "selon les règles de l'art" soll sinn.

[Claude Meisch]

Ech wëll och do nach eng Kéier ënnersträichen, well ech déi Fro dacks gestallt kritt hunn an de leschten Deeg, ech weess net wéi een Enseignant geimpft ass a wien net geimpft ass an dat ass och gutt esou an dat intresséiert mech och net.

Well déi Erklärung do ass awer och d'Äntwert op d'Fro vun de Maison-relaisen. Do ass et méi komplex wéi eben bei den Enseignanten. D'Enseignanten, déi an der Reegel 1 Patron hunn, ass d'Education nationale Dat ass ganz ënnerschiddlech an de Maison-Relaisen an dofir ass et och do méi schwiereg e präzise Prozentsaz kënnen z'affichéieren.

[Journalistin]

An do wëllt der awer dobäi bleiwen, vu dat dat awer och eng Populatioun ass, déi net vaccinéiert ass, déi Kanner ënner 12 Joer. Well der do am Fong geholl net elo d'Personal awer dozou bréngen ze mellen, ob se vaccinéiert sinn oder net?

[Claude Meisch]

Ech mengen net, datt ... ech scho guer net, mee och hir Patronen, net d'Méiglechkeet hunn, dat ze froen.

[Journalistin]

Mee dat kéint der awer änneren?

[Claude Meisch]

Ech denken, datt dat net denkbar ass, datt e Patron freet ob seng Beschäftegter vaccinéiert sinn oder net.

Ech mengen datt dat eng medezinesch Informatioun ass, wou net jiddereen Recht drop huet.

An do si mer am Beräich vun der Protektioun vu medezineschen Informatiounen oder vum Dateschutz am Allgemengen.

Also einfach ass dat net an dat sollte mer och hei respektéieren. Ech mengen och dat fir mech et wichteg war ze wëssen, datt d'Enseignanten sech an enger ganz grousser Majoritéit impfe gelooss an ech ginn dovunner aus, datt d'Verhale vun den Educatricen an Educateuren an de Maison-Relaisen net grondsätzlech aneschters ass.

Dat war fir mech eng wichteg Informatioun, déi ze hunn, wa mer d'Rentrée preparéieren a plangen.

Well doduercher wäerte mer och Infektioune verhënneren, well einfach d'Infektioun net esou schnell wäert och iwwert déi Professionell weidergoen.

An datt mer weiderhin zesumme mat der Santé och kucken z'informéieren, ze sensibiliséieren an et villäicht och heiansdo och z'erméiglechen sech an oder ronderëm d'Schoulen impfen ze loossen. Dat hu mer och fir den Hierscht um Programm.

Mee ech géing wierklech do warnen Informatioune beieneenzedroe wien geimpft ass a wien net geimpft ass, dat géif en Klima och ginn, dat der Saach guer net dinglech wär.

[Journalistin]

Eng Fro un d'Madamm Lenert: Am Secondaire gëtt et een Test an der Schoul an een an der Test, deen ee kann Doheem maachen. Wéi ass et do mat der Zertifizéierung? Deen vun Doheem kann ee jo net zertifiéieren.

[Paulette Lenert]

Nee, ausser d'Leit ginn en anzwousch maach op eng Plaz, wou se en zertifiéiert kréien. Dann hunn se dat natierlech, mee am Prinzip ass dat net de Fall. Dat ass wann eng Populatioun, déi un sech och schonn eng Méiglechkeet huet fir sech impfen ze loossen.

Mir hunn un sech insistéiert och, elo am Moment mat deem Variant, dee zirkuléiert, fir déi 2 Mol d'Woch sécher ze stellen, do wou déi Kategorie u Leit sinn, déi einfach iwwerhaapt keen Zougang zu der Impfung hunn.

[Journalistin]

Den Taux de Vaccination op der Uni, dat kënnt der net esou rausfannen, oder? Bei den Enseignanten op mannst.

[Paulette Lenert]

Ech kann Iech dat net esou ... Mir mussen dat eng Kéier kucken.

[Journalistin]

Jo, okay. Ech hunn awer nach eng aner Fro iwwert een anere Sujet. Eisen Informatiounen no, versicht de CHEM aus de Kontrakter vum Südspidol eraus ze kommen. Hutt der Kenntnis dovunner? An wéi ass d'Positioun eventuell vum Vetrieder am Conseil d'administration vum CHEM dozou?

[Paulette Lenert]

Ech hu Kenntnis dovunner. Ech hunn och Muer Entrevuen dozou an ech huelen och duerno eréischt Stellung. Ech wäert Muer en detailléierte Briefing dozou kréien.

An mir sinn och an der Chamberkommissioun Muer de Moie fir eis doriwwer auszetauschen, sou dass dat haut net den Zäitpunkt ass fir Stellung ze huelen.

[Journalistin]

Mee dat bedeit awer, datt et zu Retarde kënnt an der Planificatioun, vu datt dat eben den Architektebüro och concernéiert? Misst do alles erëm frësch gemaach ginn oder ...?

[Paulette Lenert]

Ech kann Iech den Detail net soen. Dat steet bei mir elo am Fong anschliessend un fir mech do am Detail anzeschaffen an da wäert ech "le moment venu" Stellung huelen, wann ech bis den Duerchbléck hunn.

[Journalistin]

Mee e Retard ass viraussiichtbar?

[Paulette Lenert]

Kéinte mer a priori net ausschléissen, sou wéi dat sech unhéiert, wann Eppes net esou leeft wéi et geplangt ass, féiert dat normalerweis net dozou, datt et direkt méi schnell geet.

[Journalistin]

Merci.

[Journalistin]

Moien, Fanny Kinsch vum RTL Radio.

Dir schreift an Ärem Depliant do, wann ech dat richteg verstinn, dass nëmmen nach 1 Mol de Mount soll e Rapport iwwert d'Schoule publizéiert ginn. Dat war jo bis elo 1 Mol d'Woch. Firwat dee Changement?

[Claude Meisch]

Jo, mir kucken, datt mer dat méi enk zesummefaassen, datt mer méi reegelméisseg kommunizéieren iwwer gréisser Infektiounsketten an datt déi aner Chiffere jo och all Woch nach vun der Santé den Alterskategorien publizéiert ginn, souwuel an absolutte Chifferen, wéi am Verglach zum Verhältnis vun Neiinfektiounen, déi Entwécklungen do. An do hu mer scho fonnt, datt déi 2 Rapporten sech e bëssen iwwerschnidden hunn an dat een 1 Mol de Mount am Detail mat de Chiffere vun der Schoul géifen duergoen.

[Journalistin]

Dir hat virdru gesot, dass der amgaange sidd ze kucken och fir eventuell an de Schoulen z'impfen. Wéi kann een sech dat konkret virstellen? Well elo fir mam Impfbus dohinner ze fueren an d'Schüler sech spontan impfen ze loossen, dat concernéiert jo da just déi iwwer 18. Déi méi jonk brauche jo den Accord vun den Eltere fir d'éischt. Wéi kann dat konkret ausgesinn?

[Claude Meisch]

Also et ass ... Et ass kloer, datt kee Mannerjärege wäert geimpft ginn ouni den Accord vu sengen Elteren a wéi ech virdru gesot hunn, ass et fir mech ... an 2 Schrëtt muss dat geschéien. Fir d'Alleréischt nach eng Kéier informéieren, opklären, d'Méiglechkeet gi Froen ze stellen iwwert d'Impfung, och e Jonken huet Froen, oder seng Elteren hu Froen. Dat ass eng 1. Etapp an dann duerno géife mer och sämtlech Elteren uschreiwen, ob se D'Accord wären, souwäit hir Kanner net scho geimpft sinn, datt dat an der Schoul géif gemaach ginn an da géife mer kucke logistesch, vun eiser Säit aus, dat z'ënnerstëtzen.

Et ass net d'Schoul déi impft. Do kommen awer erëm d'Gesondheetsinstanzen, déi da mat der Sprëtz kommen an d'Impfung virhuelen.

[Paulette Lenert]

Dir hutt Recht. Et wäert sécherlech net esou si mam Bus wéi mer et am Moment kennen iwwert de Summer.

Mir schaffen dodrunner. Mir hunn een Aarbechtsgrupp lafe fir ze kucke wéi mer dat och an d'Schoul kënnen op eng praktesch Aart a Weis erabréngen. Mir wäerten dat "le moment venu" matdeelen. D'Etappe sinn elo fir d'Éischt effektiv informéieren, iwwerzeegen.

Et ass eis grouss Prioritéit fir déi nächst Wochen an da wäerte mer am Laf vum Hierscht och sécherlech eng Solutioun fannen, wéi mer do kënnen effikass op der Plaz impfen.

[Journalistin]

Géing der dat da just maache wann all d'Elteren D'Accord sinn oder och wann just eenzel ... also kann een sech virstellen, dass dann eenzel Schüler an der Schoul geimpft ginn an anerer net. Ech mengen do kënnt jo ëmmer nees d'Fro op vum Gruppenzwang?

[Paulette Lenert]

Jo, ech mengen do musse mer eng ganz Kommunikatiounscampagne, déi wäert dat Ganzt begleeden. Den Accord, dat ass och eng juristesch Fro, wann et Mannerjäreger sinn, wien den Accord muss ginn. Ech mengen dat sinn alles déi Felder, op deenen am Moment geschafft gëtt. Dat steet elo net an deenen nächsten 2 Wochen un an ech weess wéi flexibel mer schaffen, ech si ganz zouversiichtlech, datt mer fir den Hierscht do e ganze Package wäerte stoen hunn, wou dann och déi dote Froe propper beäntwert sinn, wéi den Accord, wéi dat wäert ausgesinn, wat mer mussen hunn vun Accord, a wéi engem Fall an jo, wéi den Timing wäert sinn. Den Detail steet nach net, Stand haut.

[Journalist]

Bonjour, Nicolas Martin pour L'essentiel. Je voulais savoir, d'abord, les auto-tests sont parfois considéré comme un ... un maillon faible du dépistage. Comment ça se fait qu'il conserve une telle confiance dans le secteur de l'école ?

[Paulette Lenert]

Qui ça ?

[Journalist

Les auto-tests.

[Paulette Lenert]

Wann ech d'Fro richteg verstinn, ass et d'Auto-Tester wieren e "Maillon faible"?

Ech gesinn dat net esou. D'Autotester hu sécherlech hire Sënn, grad wann se flächendeckend agesat gi mat enger gewëssener Reegelméissegkeet. Dat ass och den Avis vun den Experten.

Wann ech dat Wuert "Maillon faible" gebraucht hunn - ech hunn dat selwer gebraucht a Pressekonferenzen - da war et éischter am Regimm CovidCheck, do wou ebe bei ënnerschiddlechsten Organisateuren op der Plaz d'Leit et selwer maachen, wou een net wierklech sécher ass, wéi gëtt dat surveilléiert, gëtt dat seriö gemaach oder net? Ech ginn dovun aus, datt mer hei am Kontext vun der Schoul, hunn ech absolut Vertrauen, dass wann dat do 2 Mol d'Woch institutionaliséiert ass, dass dat och vernënfteg ofleeft. Mir hunn absolut keen Zweiwel un den Tester selwer. Déi Tester sinn gutt.

Et duerf just net gefuddelt ginn drop. Et muss gemaach ginn an dat ass mengen ech effektiv eng Hypothees, wat awer an der Schoul eng "Hypothèse d'école" dierft sinn, hoffen ech e Mol.

[Journalist]

Est-ce que vous pouvez confirmer dans le secteur de l'école, dès qu'un test sera nécessaire, il sera gratuit pour l'élève concerné ?

[Paulette Lenert]

Jo, absolut, jo. Dat ass dat wat ech virdrun ënnerstrach hunn. Also souwuel d'Autotester, wéi och d'PCR-Tester, wann se gemaach ginn den 6. Dag oder wann en Infektiounsgeschehen iergendwou war a mer missten intervenéieren, déi sinn gratis, selbstverständlech jo.

[Journalist]

Quel regard vous portez sur le chiffre de 50% de vaccinés au-dessus de 12 ans ? Est-ce que vous considérez qu'à ce stade, c'est un chiffre satisfaisant ou pas ?

[Paulette Lenert]

Jo. Et ass e gudde Chiffer. Also ech menge vill Länner hunn deen nach net ze verbuchen, souwäit ech dat iwwerblécken. Mir sinn op allefalls ganz zefridden, jo.

[Journalist]

Merci.

[Journalist]

David Marques fir de Quotidien.

Nach eng kleng Prezisiounsfro. Dir hutt jo erkläert, wéi der konnt erfaasse bei den Impfungen, wat d'Enseignanten ubelaangt. Bei de Schüler - wéi ass et do ofgelaf? Ass dat einfach mat den Alterskategorië gekuckt ginn? Kënnt der do villäicht nach eng Kéier Detailer ginn?

[Paulette Lenert]

Jo, d'Schüler, déi erfaasse mer iwwert d'Alterskategorien.

[Claude Meisch]

Déi 55% dat ass d'Alterskategorie 12 bis 18. A mir ginn dovunner aus, datt dat sech gréisstendeels natierlech mat der Schülerschaft am Secondaire iwwerschneit.

[Journalist]

Okay. Gutt an dann de Minister Meisch nach eng Kéier d'Fro: wat sinn elo spezifesch Reegele wat d'Crèchen ubelaangt? Ass dat d'selwecht wéi an de Maison-Relaisen? Kënnt der do nach eng Kéier Explikatiounen zou ginn?

[Claude Meisch]

Watgelift?

[Journalist]

An de Crèchen, wat do d'Spillreegele sinn.

[Claude Meisch]

An de Crèchen ass et d'selwecht wéi de Maison-relaisen, d.h. dass de ganze Beräich "Service éducation et accueil", wou mer de Prinzip vum Mask hunn ab ... ab 10. Woubäi dat awer nëmmen dann déi Foyeren och betrëfft, déi natierlech Kanner iwwer 6 Joer hunn.

Also Crèchen, fir kleng Kanner, dat gëllt ... Do ass souwisou d'Office kee Mask.

An do wäerte mer virun allem och weiderhin e ganz enke Suivi maache vun de positive Fäll, wa mer wëssen, datt kleng Kanner no beienee sinn, se hu kee Mask an den aner Geste-barriere sinn natierlech vill méi schwiereg ze garantéieren, datt déi agehale ginn a pedagogesch mengen ech och net ëmmer ganz sënnvoll dat ze forcéieren an dofir wäert do natierlech ganz besonnesch een Aen drop gehale ginn ob et net zu Infektiounskette kënnt an dann och herno reagéiert ginn an do ass et och esou, datt dann e ganze Grupp ganz schnell a Quarantän ass.

[Journalist]

Sinevic fir d'Tageblatt. Un den Här Meisch: Eng vun de grousse Kriticke vum leschte Joer war, war dass d'Schoulpersonal relativ kuerzfristeg misst op Ännerunge reagéieren, och mam Homeschooling. Wiesselunterrecht - gëtt et do scho preparéiert Zenarie fir dës Rentrée, wou un d'Schoulpersonal weiderginn ass, wat a wéi engem Fall geschitt? Ab wéi engem Undeel u Klassen aus der Schoul villäicht betraff sinn. Ginn et do konkret Pläng déi schonn ausgeschafft goufen?

[Claude Meisch]

Alles dat wat ech Iech elo matgedeelt hunn ass och an dëse Minutten iwwert den Instanzewee vun de Schouldirektiounen un d'Enseignantë weidergaangen.

Woubäi dat aller-, allermeescht an der Kontinuitéit och weiderleeft. Et kommen elo eng Rei vun Oplockerungen dobäi. Et kommen déi ... en anere Rhythmus vun den Tester dobäi.

Och de Prinzip datt ebe bei engem Kontakt mat engem oder mat 2 Positiven, da kënnen 3 Tester an der Woch gemaach gi fir awer kënne weider mat deene Schüler an der Schoul ze ... ze funktionéieren. Dat ass nei. Dat wäerte mer an deenen nächsten Deeg nach e Mol erklären. Mee et ass awer elo näischt grondleeënd aneschters.

Mir haten d'Selbsttester och scho bis elo an der Schoul. Déi sinn zertifiéiert ginn. De ganzen informatesche System, dee leeft elo. Ech wëll awer och nach eng Kéier soen datt d'Stäerkt eigentlech vun deem leschte Joer war eis Upassungsfäegkeet an dat war Erausfuerderung fir ganz vill Enseignanten, grad ewéi fir d'Schüler, wéi fir d'Elteren, fir jiddereen, deen eigentlech domadder concernéiert war. Dat ass wouer. A mir kënnen net ausschléissen elo, dat och an de nächste Wochen an an de nächste Méint nach eng Kéier nei Momenter komme wou mer dann och mussen Decisiounen huelen an dofir war et wichteg, datt mer an deem adaptéierte Stufeplang och nach eng Kéier drop hiweisen op déi Méiglechkeeten, déi mer hunn an dat geet vun enger genereller Maskeflicht, déi mer awer villäicht nach eng Kéier mussen aféieren oder punktuell op gewëssene Plazen, well do d'Prevalenz einfach méi héich ass.

Bis hin zu deelweisen Homeschooling, den "Apprentissage en alternance", wéi mer en op den ieweschte Klassen haten.

Mir haten Eppes wou mer am Detail preparéiert haten, wou och elo nach ëmmer am Tirang läit, dat ass dat wann et ganz schlëmm géif kommen, géife mer sämtlech Aktivitéiten ausserhalb vun der Schoul am Nomëtteg géife mer déi zoumaachen a mer géife just d'Schoul Moies nach op halen.

Hu mer glécklecherweis op kenger Plaz gebraucht.

Mee et ass eng vun de Méiglechkeeten, déi mer am Stufeplang hunn bis hin zu deem wat mer dann d'lescht Joer 2 Mol hu missen maachen, notamment an der Grondschoul, nämlech 2 Mol eng Woch Homeschooling decidéieren, well mer schonn d'Impressioun haten, soss kéime mer der Saach net méi no.

Ech wëll dat alles net, mee ech kann awer och net ausschléissen, datt d'Situatioun et géif erfuerderen an dann musse mer natierlech och erëm schnell reagéieren. Et ass haut net viraus ze soen ob mer virun oder no der Allerhellegevakanz, virun oder no der Chrëschtvakanz villäicht esou eng Woch musse bäisetzen.

Ech hoffen net. Ech hoffen, datt dat wat mer en Place hunn, staark genuch ass an datt de Virus net ze staark gëtt, datt mer dat dote musse maachen.

Mee mat schnellen Decisiounen, déi mer mussen ëmsetzen, dat ass an enger Pandemie denken ech awer dat wichtegst wat et gëtt.

Gutt. Villmools Merci da fir Är Opmierksamkeet an dann freeë mer eis op d'Rentrée alleguerten an déi, déi sech besonnesch drop freeën, déi sollen awer och elo nach kucken, datt se déi lescht Deeg a Woche vun der Vakanz och nach genéisse fir Energie ze tanken an dann erëm eng Kéier duerchzestarten. Villmools Merci.